Stroe, după înlăturarea lui Alin Nica de la șefia PNL Timiș: "Nu am decapitat pe nimeni, a fost o decizie corectă"
Data publicării:
Purtătorul de cuvânt al PNL, Ionuţ Stroe, a declarat miercuri, despre demiterea lui Alin Nica, la Timiş, că nu au decapitat pe nimeni şi excluderea acestuia din partid a fost o decizie corectă, pentru că, înainte să piardă încrederea şi suportul structurii centrale de conducere, Nica a pierdut încrederea şi suportul organizaţiei locale, transmite News.ro.
"Nu am decapitat pe nimeni. Până la urmă sunt nişte decizii politice, una din aceste decizii a privit această demitere a domnului Alin Nica şi a fost o decizie corectă, pentru că, în condiţiile în care continuam situaţia de blocaj politic de acolo, cu siguranţă nu ar fi putut fi evitată, foarte probabil ca PNL-ul să fi rămas fără majoritatea primarilor", a spus Ionuţ Stroe, la Prima News, despre excluderea din partid a preşedintelui CJ Timiş, Alin Nica.
Ionuţ Stroe a precizat că Nica, "înainte să piardă încrederea şi suportul structurii centrale de conducere, a pierdut încrederea şi suportul organizaţiei locale".
"În momentul de faţă, domnul Nica se găseşte de o parte, şi de cealaltă parte se găsesc toţi cei 43 de primari PNL, inclusiv cei care aveau gânduri să plece, se găseşte primarul Timişoarei liberale, domnul Nicolae Robu, care cu siguranţă îşi va recupera mandatul de primar, pentru că diferenţele faţă de actualul primar sunt enorme, se găseşte preşedintele organizaţiei, Vasile Blaga. Poate a fost o strategie a domnului Alin Nica să personalizeze această situaţie de acolo, să o individualizeze, punându-se pe el în faţă, ca fiind victima unei conspiraţii", a completat Ionuţ Stroe.